Magyar Tudományos Akadémia
[bookmark: _Toc0]A modern algebrai geometria meghatározó alakja vehette át a Bolyai-díjat a Magyar Tudományos Akadémián
Ünnepélyes keretek között vette át a Magyar Tudományos Akadémia 2026. évi Bolyai János Nemzetközi Matematikai Díját Kollár János, az MTA külső tagja, a Princeton Egyetem professzora október 13-án, az Akadémia Székházában. A rangos nemzetközi elismerést a matematikus Families of Varieties of General Type című monográfiájáért ítélték oda, amely több évtizedes, a magasabb dimenziós algebrai geometriát meghatározó kutatómunka eredményeit összegzi.
Kollár János a kortárs matematika, különösen a magasabb dimenziós algebrai geometria egyik legnagyobb hatású kutatója. Eredményei jelentősen hozzájárultak az algebrai varietások osztályozásához és a modulusterek elméletének fejlődéséhez. A díjról döntő nemzetközi bizottság értékelése szerint munkássága felbecsülhetetlen hatást gyakorolt a modern komplex algebrai geometriára. Díjazott könyve egy több évtizedes kutatási program eredményeinek összegzése.
A díjátadó ünnepségen Pósfai Mihály, az MTA elnöke a magyar matematikai hagyomány nemzetközi jelentőségét méltatta. Kiemelte, hogy az Akadémia a Bolyai-díjjal a nemzetközi tudományos közösség értékítéletéhez járul hozzá: magyar intézményként egyetemes tudományos teljesítményt ismer el. Külön örömnek nevezte, hogy az elismerés ezúttal a magyar matematikai közösséghez és az Akadémiához iskötődő kutatót illeti.
Páles Zsolt akadémikus, az MTA Matematikai Tudományok Osztályának elnöke laudációjában Kollár János tudományos eredményeit és az algebrai geometria fejlődésére gyakorolt meghatározó hatását ismertette. A díjátadót követően Kovács Sándor, a Washingtoni Egyetem professzora tartott előadást a kitüntetett munkásságáról, majd Kollár János Melyik felületek építhetők fel körökből? címmel beszélt egyik kutatási témájáról.
A Bolyai János Nemzetközi Matematikai Díjat az Akadémia 1902-ben, Bolyai János születésének századik évfordulója alkalmából alapította, majd 1994-ben újjáalapította. Az ötévente odaítélt elismeréssel az előző tizenöt évben megjelent, kiemelkedő jelentőségű, új tudományos eredményeket és módszereket bemutató matematikai monográfiák szerzőit díjazzák. A kitüntetés 25 ezer amerikai dollárral és aranyozott bronzmedállal jár.

